**INFORMARE**

**PRIVIND AVERTIZORII ȘI AVERTIZĂRILE ÎN INTERES PUBLIC**

UAT Gugești, județul Vrancea își dorește să ofere atât angajaților, cât și cetățenilor/furnizorilor/partenerilor, un mediu de lucru cu un grad înalt de încredere, având toleranță zero față de orice încălcare a dispozițiilor legale care ar putea avea un impact negativ asupra reputației, imaginii și credibilității Instituției.

Prin intermediul prezentei informări privind avertizorii și avertizările în interes public, se dorește încurajarea angajaților Instituției, dar și partenerilor cu care instituția colaborează, să ne raporteze informații cu privire la orice încălcări efective sau potențiale ale legii, așa cum sunt descrise în prezenta informare, care s-au produs sau care sunt susceptibile să se producă în cadrul Instituției, precum și informațiile cu privire la încercări de a ascunde astfel de încălcări.

Prezenta informare este întocmită în conformitate cu dispozițiile *Legii nr. 361/2022 privind protecția avertizorilor în interes public*, care transpune Directiva (UE) 2019/1937 privind protecția persoanelor care raportează încălcări ale dreptului Uniunii și stabilește principiile și procedura de raportare a încălcărilor legii, după cum urmează:

**1. Termeni și definiții**

* Avertizor în interes public - persoană fizică care efectuează o raportare sau divulgă public informații referitoare la încălcări ale legii, obținute în context profesional;
* Divulgare publică - punerea la dispoziție, în orice mod, în spațiul public a informațiilor referitoare la încălcări ale legii;
* Facilitator - persoană fizică ce asistă Avertizorul în interes public în procesul de Raportare într-un Context profesional și a cărui asistență trebuie să fie confidențială;
* Informare - transmiterea către Avertizor a unor informații referitoare la acțiunile subsecvente și la motivele unor astfel de acțiuni subsecvente;
* Informații referitoare la încălcări ale legii - informații cu privire la încălcări efective sau potențiale ale legii, care s-au produs sau care sunt susceptibile să se producă în cadrul Instituției, precum și informațiile cu privire la încercări de a ascunde astfel de încălcări ale legii;
* Încălcări ale legii - fapte care constau într-o acțiune sau inacțiune care constituie nerespectări ale dispozițiilor legale, care privesc, în special, domeniile menționate la p.*3. Încălcări care pot face obiectul Raportării* din prezenta Informare, ce reprezintă abateri disciplinare, contravenții sau infracțiuni, sau care contravin obiectului sau scopului legii, dar fără a se limita la domeniile menționate la p.3.;
* Persoană desemnată - responsabilul numit al Instituției, care se ocupă de gestionarea raportărilor, desemnat prin dispoziția Primarului Instituției.
* Raportare - comunicarea scrisă sau, după caz, orală de informații cu privire la orice faptă care presupune o încălcare a legii;
* Represalii - orice acțiune sau omisiune, directă sau indirectă, apărută într-un Context profesional, care este determinată de Raportarea internă sau externă ori de Divulgarea publică și care provoacă sau poate provoca prejudicii Avertizorului în interes public.

**2. Principiile care guvernează protecția Avertizorilor în interes public**

Principiile care guvernează protecția Avertizorilor în interes public (semnalării de Încălcări ale legii) sunt următoarele:

1. **principiul legalității**, prin care Instituția se asigură că respectă drepturile și libertățile fundamentale, prin asigurarea respectării depline, printre altele, a libertății de exprimare și de informare, a dreptului la protecția datelor cu caracter personal, a libertății de a desfășura o activitate comercială, a dreptului la un nivel ridicat de protecție a consumatorilor, a dreptului la un nivel ridicat de protecție a sănătății umane, a dreptului la un nivel ridicat de protecție a mediului, a dreptului la o cale de atac eficientă și a dreptului la apărare;
2. **principiul responsabilității**, conform căruia Avertizorul care constată și raportează Încălcări ale legii este dator să susțină Raportarea cu date sau informații;
3. **principiul imparțialității**, conform căruia examinarea și soluționarea Raportărilor se fac fără subiectivism, indiferent de propriile convingeri și interese;
4. **principiul echilibrului**, conform căruia nicio persoană nu se poate prevala de prevederile prezentei Informări sau ale Legii nr. 361 pentru a diminua sancțiunea administrativă sau disciplinară pentru o faptă a sa mai gravă care nu are legătură cu raportarea;
5. **principiul bunei-credinţe**, conform căruia este ocrotită persoana care a avut motive întemeiate să creadă că informaţiile referitoare la încălcările raportate erau adevărate la momentul raportării şi că respectivele informaţii intrau în domeniul de aplicare al prezentei Informări și/sau al Legii nr. 361.

**3. Încălcări ale legii care pot face obiectul Raportării**

Prezenta Informare se aplică pentru Raportări referitoare la:

3.1. Încălcări ale legii care privesc domeniile prevăzute de Legea nr. 361, în special, dar fără a se limita, la următoarele domenii:

1. achiziții publice;
2. servicii, produse și piețe financiare, precum și prevenirea spălării banilor și a finanțării terorismului;
3. siguranța și conformitatea produselor;
4. siguranța transportului;
5. protecția mediului;
6. siguranța alimentelor și a hranei pentru animale, sănătatea și bunăstarea animalelor;
7. sănătate publică;
8. protecția consumatorului;
9. protecția vieții private și a datelor cu caracter personal și securitatea rețelelor și a sistemelor informatice.

3.2. Fraude și orice alte activități ilegale care aduc atingere intereselor financiare ale Uniunii Europene și cum sunt detaliate în măsurile relevante ale Uniunii Europene;

3.3. Încălcări referitoare la piața internă a Uniunii Europene - libera circulație a mărfurilor, a persoanelor, a serviciilor și a capitalurilor, inclusiv încălcări ale normelor Uniunii Europene în materie de concurență și de ajutoare de stat, precum și încălcări referitoare la piața internă în ceea ce privește actele care încalcă normele privind impozitarea societăților sau mecanismele al căror scop este obținerea unui avantaj fiscal ce contravine obiectului sau scopului dreptului aplicabil în materie de impozitare a societăților.

**4. Persoane care pot fi Avertizori**

**Avertizor** poate fi orice persoană care efectuează raportări și care a obținut informații referitoare la încălcări ale legii, într-un context profesional, precum următoarele categorii de persoane:

1. persoane fizice ce se află într-un raport de muncă sau raport de serviciu cu Instituția, în temeiul dispozițiilor de drept comun sau speciale în materie, și prestează muncă în schimbul unei remunerații;
2. persoane ale căror raporturi de muncă nu au început încă şi care efectuează raportări prin intermediul canalelor de raportare interne sau externe sau divulgă public informaţii privind încălcări ale legii obţinute în timpul procesului de recrutare sau altor negocieri precontractuale sau în cazul în care raportul de muncă sau raportul de serviciu a încetat, precum și voluntari sau stagiari;
3. persoane care desfășoară o activitate independentă în înțelesul art. 49 din Tratatul privind funcționarea Uniunii Europene;
4. acționarii și personalele care fac parte din organul de administrare, de conducere sau de supraveghere al Instituției, inclusiv membrii neexecutivi;
5. orice persoană care lucrează sub supravegherea și conducerea unei persoane care are sau a avut calitatea de contractor al Instituției, și/sau subcontractanții sau furnizorii acesteia.

**5. Modalitățile și Procedura de Raportare**

În cazul în care s-a luat cunoștință despre o încălcare a legii în contextul profesional și se dorește să fie divulgată, este posibilitatea de utilizare a oricărei dintre următoarele metode de raportare:

* *Raportare internă*, în cadrul Instituției, care se realizează prin mijloacele puse la dispoziție de Instituție, acestea constituind canalele interne de raportare;
* *Raportare externă,* realizată prin canalele externe de raportare reprezentate de autorități;

Raportarea se efectuează, în principal, prin intermediul canalelor interne de raportare existente.

Avertizorul care efectuează o Raportare poate alege, însă, între canalul intern de raportare și canalul extern de raportare.

La alegerea canalului de raportare Avertizorul poate lua în considerare aspecte precum:

a) existența riscului de Represalii, în cazul Raportării prin canalele interne;

b) imposibilitatea remedierii încălcării în mod eficace prin intermediul canalelor interne de raportare.

În cazul în care raportarea privind o încălcare a legii a fost efectuată intern și extern, sau direct extern, dar se consideră că nu s-au luat măsurile corespunzătoare (informare cu privire la înregistrarea /acțiunile subsecvente/soluționarea Raportării) în termen rezonabil care să nu depășească 3 luni sau, în cazuri justificate 6 luni de la primirea raportării, sau sunt motive întemeiate să se creadă că încălcarea legii poate constitui un pericol iminent sau evident pentru interesul public sau riscul unui prejudiciu care nu mai poate fi remediat sau, în cazul raportării externe, există un risc de Represalii sau o probabilitate redusă ca încălcarea să fie remediată în mod eficace, având în vedere circumstanțele specifice ale Raportării, se poate face o Divulgare publică cu privire la Încălcări ale legii, cu posibilitatea adresării către organizații profesionale, sindicale sau patronale, organizații neguvernamentale, consilii parlamentare, sau prin intermediul presei, sau prin punerea la dispoziție, în orice mod, în spațiul public a informațiilor referitoare la încălcări ale legii.

**5.1. Procedura de Raportare internă**

*5.1.1. Depunerea Raportărilor*

Raportările interne se vor face prin următoarele modalități:

a) În scris,

b) Oral.

Raportarea *în scris* poate fi efectuată prin completarea formularului de Raportare, anexat la prezenta Informare ca *Anexa nr. 1 – Formular Raportare în interes public*.Formularul poate fi depus fizic la sediul instituției, la Persoana desemnată, poate fi trimis prin poștă/curier la adresa de e-mail dedicată: avertizari@comuna.gugești.ro, sau poate fi completat pe site-ul instituției, la rubrica……..

Raportarea în mod *oral* se poate face, contactând Persoana desemnată la numărul de telefon dedicat, care va fi comunicat de Instituție, sau se poate solicita o întâlnire față în față cu Persoana desemnată.

La alegerea efectuării Raportării printr-o linie telefonică, Persoana desemnată poate documenta Raportarea orală prin înregistrarea convorbirii sau printr-o transcriere completă și exactă a conversației prin utilizarea modelului prevăzut la prezenta Informare:*Anexa nr. 2 – Proces-verbal de transcriere/consemnare a Raportării în interes public*.

În cazul în care nu se dorește înregistrarea convorbirii, se recomandă optarea pentru una dintre metodele de Raportare anterior menționate: prin depunerea Formularului de raportare fizic, prin transmiterea acestuia la adresa de e-mail, sau prin completarea formularului de raportare pe site-ul instituției.

În cazul în care se solicită ca Raportarea să aibă loc în prezența Persoanei desemnate, Persoana desemnată va întocmi un proces-verbal de consemnare, într-o formă durabilă și accesibilă, sub rezerva consimțământului solicitantului și prin a acorda posibilitatea de a verifica, de a rectifica și de a cere exprimarea acordului solicitantului cu privire la procesul-verbal al conversației, prin semnarea acestuia.

Dacă solicitantul nu dorește acordarea consimțământului pentru transcrierea sau înregistrarea conversației, se recomandă efectuarea Raportării în scris, pe suport de hârtie și transmiterea către Persoana desemnată sau prin transmiterea Raportării la adresa de e-mail dedicată sau prin intermediul formularului de raportare de pe site-ul instituției.

În situația în care Raportarea vizează Încălcări ale legii posibil comise de Persoana desemnată, procedura de Raportare se va face către Compartimentul Resurse Umane sau Juridic, sau către conducerea instituției, sau la e-mail: ………..

*5.1.2. Confirmarea și înregistrarea Raportărilor*

Persoană desemnată să primească Raportările:

* va înregistra fiecare Raportare primită, la data primirii acesteia, prin completarea Registrului special de raportări în interes public ținut la nivelul Instituției, conform modelului la prezenta Informare: *Anexa nr. 3- Registrul special de Raportări în interes public*, cu data primirii Raportării, numele și prenumele, datele de contact ale Avertizorului în interes public, obiectul raportării și, ulterior soluționării Raportării, cu modul în care a fost soluționată Raportarea;
* va transmite Avertizorului o confirmare a primirii Raportării în formatul, prevăzut la prezenta Informare: *Anexa nr. 4 – Confirmare primire Raportare*(sau în formatul de pe site-ul instituției), în cel mult șapte (7) zile calendaristice de la primirea Raportării, cu indicarea numărului de înregistrare și a datei la care Raportarea a fost înregistrată în Registrului special de raportări în interes public, ținut la nivelul Instituției. Confirmarea primirii raportării se va transmite Avertizorului în scris prin înmânare directă sub semnătură de primire, prin poștă cu confirmare de primire la adresa de corespondență indicată în Formular sau prin mijloace electronice la adresa de email indicată în Formular.

*5.1.3. Efectuarea Acțiunilor subsecvente Raportării și informarea Avertizorului*

Persoana desemnată să primească Raportările va analiza Raportarea înregistrată și va stabili Acțiunile subsecvente necesare în vederea verificării aspectelor semnalate în Raportare și soluționării Raportării, care pot fi:

* solicitarea completării Raportării de către Avertizor în termen de maxim 15 zile de la transmiterea solicitării, în cazul în care Raportarea nu conține toate datele prevăzute în Formular, altele decât datele de identificare ale Avertizorului;
* stabilirea compartimentelor din cadrul Instituției care ar putea furniza informații cu privire la aspectele semnalate în Raportare;
* contactarea persoanelor care pot furniza informații/ efectua verificări cu privire la aspectele semnalate în Raportare;
* efectuarea verificărilor preliminare și examinarea Raportării;
* contactarea Avertizorului în vederea furnizării de informații suplimentare cu privire la aspectele semnalate în Raportare (dacă este necesar).

Persoana desemnată va informa Avertizorul cu privire la stadiul Acțiunilor subsecvente întreprinse cu privire la Raportare, în termen de cel mult 3 luni de la data confirmării de primire sau, în cazul în care nu i s-a confirmat primirea Raportării, de la expirarea termenului de 7 zile calendaristice de la primirea Raportării, precum şi, ulterior, ori de câte ori sunt înregistrate evoluții în desfășurarea Acțiunilor subsecvente, în termen de maxim 7 zile calendaristice de la data la care evoluțiile în desfășurarea Acțiunilor subsecvente au fost aduse la cunoștința Persoanei desemnate cu excepția cazului în care Informarea ar putea periclita desfășurarea acestora.

*5.1.4. Soluționarea Raportărilor*

După finalizarea examinării, Persoana desemnată întocmește un raport care cuprinde următoarele elemente: prezentarea situației care a făcut obiectul raportării, inclusiv descrierea informațiilor aduse la cunoștința Instituției prin raportarea înregistrată, concluzii și recomandări care pot cuprinde referiri la eventuale măsuri de protecție.

Raportul se va comunica conducerii Instituției în vederea adoptării măsurilor care se impun sau efectuării unor investigații aprofundate, atunci când informațiile conținute în Raportare atrag competența acestora:

1. În cazul în care raportarea vizează salariați ai Instituției, cetățeni/furnizori, Raportul se va comunica Conducerii instituției.
2. În cazul în care raportarea vizează conducerea instituției, Raportul se va comunica Președintelui Consiliului Local al Instituției și Instituției Prefectului - Județul Vrancea.
3. În cazul în care raportarea vizează membrii Consiliului Local al Instituției, raportul se va comunica Instituției Prefectului - Județul Vrancea și ANI.

Persoana desemnată va comunica Avertizorului modul în care Raportarea a fost soluționată, utilizând modelul de comunicare prevăzut la prezenta Informare: *Anexa nr. 5 - Comunicare soluționare Raportare*, în termen de cinci zile de la finalizarea examinării (data semnării raportului întocmit de Persoana desemnată).

*5.1.5. Clasarea Raportărilor*

Potrivit legislației aplicabile, Raportarea internă poate fi clasată în una dintre următoarele situații:

1. Raportarea nu conține toate datele prevăzute în Formular (Anexa nr. 1), altele decât datele de identificare ale Avertizorului, iar Persoana desemnată a solicitat completarea, însă Avertizorul nu și-a îndeplinit această obligație într-un termen de 15 zile;
2. Raportarea a fost transmisă anonim și nu conține suficiente informații referitoare la încălcări ale legii, care să permită analizarea și soluționarea raportării, iar Persoana desemnată a solicitat completarea acesteia în termen de 15 zile, fără a primi răspuns la această solicitare de completare;
3. În cazul în care Instituția a comunicat o informare cu privire la o Raportare si a primit de la același Avertizor o nouă Raportare cu același obiect, fără a prezenta informații suplimentare care să justifice o Acțiune subsecventă diferită.

Clasarea Raportării se comunică Avertizorului, cu indicarea temeiului legal.

Raportarea de informații privind încălcări ale legii, cunoscând că acestea sunt nereale, constituie conform legii, contravenție și se sancționează de către Agenția Națională de Integritate cu amendă de la 2.500 lei la 30.000 lei, dacă fapta nu a fost săvârșită în astfel de condiții încât să fie considerată, potrivit legii, infracțiune.

**5.2. Raportarea externă**

În cazul în care se consideră că Raportarea nu a fost soluționată în mod eficace prin intermediul canalului intern sau există risc de Represalii, se poate face Raportarea pe cale externă, solicitantul adresându-se, după caz, Agenției Naționale de Integritate (integritate.eu) sau la autoritățile și instituțiile publice care, potrivit dispozițiilor legale speciale, primesc și soluționează Raportări referitoare la Încălcări ale legii, în domeniul lor de competență.

**6. Măsuri de Protecție, Măsuri de Sprijin, Măsuri Reparatorii**

UAT Gugești, județul Vrancea Vă asigură că tratează cu seriozitate toate informaţiile primite şi garantează confidențialitatea informațiilor primite prin intermediul Raportării, Persoana desemnată având obligația de confidențialitate, în conformitate cu Legislația aplicabilă.

Persoana desemnată are obligația de a nu dezvălui identitatea Avertizorului și nici o informație care să permită identificarea acestuia, excepție fiind situația în care acest lucru reprezintă o obligație impusă de lege, situație în care acesta va fi notificat, în scris, anterior divulgării, cu privire la divulgarea identității și a motivelor divulgării datelor confidențiale în cauză. Informarea cu privire la divulgare nu există în cazul în care informarea ar periclita investigațiile sau procedurile judiciare.

De asemenea, obligația de a păstra confidențialitatea nu se aplică în cazul în care Avertizorul a dezvăluit în mod intenționat identitatea sa în contextul unei Divulgări publice.

Instituția se asigură că Avertizorul care raportează orice Încălcare a legii este protejat corespunzător, în condițiile legii, împotriva unui posibil impact negativ, ca de exemplu, Represalii, discriminare sau orice formă de tratament nedrept. Potrivit Legii nr. 361, este interzisă orice formă de Represalii, amenințări de Represalii sau tentative de Represalii, incluzând, dar fără a se limita la:

1. orice suspendare a contractului individual de muncă ori a raportului de serviciu;
2. concedierea sau eliberarea din funcția publică;
3. modificarea contractului de muncă sau a raportului de serviciu;
4. reducerea salariului și schimbarea programului de lucru;
5. retrogradarea sau împiedicarea promovării în muncă și a dezvoltării profesionale, inclusiv prin evaluări negative ale performanței profesionale individuale sau prin recomandări negative pentru activitatea profesională desfășurată;
6. aplicarea oricărei alte sancțiuni disciplinare;
7. constrângerea, intimidarea, hărțuirea;
8. discriminarea, crearea unui alt dezavantaj sau supunerea la un tratament inechitabil;
9. refuzul de a transforma un contract de muncă pe o perioadă determinată într-un contract de muncă pe durată nedeterminată, în cazul în care ați avut așteptări legitime pentru un post permanent;
10. refuzul de a reînnoi un contract de muncă pe o perioadă determinată sau încetarea anticipată a unui astfel de contract;
11. cauzarea de prejudicii, inclusiv la adresa reputației dumneavoastră, în special pe platformele de comunicare socială, sau pierderi financiare, inclusiv sub forma pierderii de venituri;
12. includerea pe o listă sau într-o bază de date negativă, pe baza unui acord sectorial, formal sau informal, care poate presupune că persoana în cauză nu își va găsi, în viitor, un loc de muncă în respectivul sector;
13. rezilierea înainte de termen sau anularea unui contract pentru bunuri sau servicii;
14. anularea unei licențe sau a unui permis;
15. solicitarea de efectuare a unei evaluări psihiatrice sau medicale.

De asemenea, printre măsurile de protecție stabilite la nivelul Instituției, amintim:

1. actualizarea Codului de Etică/ Regulamentului Intern/ Informărilor privind furnizorii și cetățenii Instituției cu aspecte privind protecția Avertizorilor în interes public, în cadrul procedurilor de cercetare disciplinară, și interzicerea Represaliilor;
2. Instruirea tuturor salariaților, inclusiv a managementului superior cu privire la interzicerea Represaliilor;
3. Sancționarea persoanelor care au dispus, cu rea-credință, luarea unor măsuri ca Represalii;
4. Preluarea, prelucrarea şi transmiterea Raportărilor cu privire la Instituție este realizată de către angajați instruiți special în acest sens;
5. Instrumentarea şi investigarea faptelor semnalate de către Avertizori va fi realizată de către Persoana desemnată şi, după caz, de compartimentele de specialitate ale Instituției, cu evitarea oricăror conflicte de interese şi cu aplicarea directă a principiilor şi normelor din Regulamentul Intern/ Codul de Etică al Instituției.

În cazul în care Avertizorului i se aplică una sau mai multe Represalii menționate anterior, ca urmare a Raportării, acesta are posibilitatea de a contesta măsurile prevăzute la punctele a) – o) de mai sus, printr-o cerere adresată instanței competente, în funcție de natura litigiului, în a cărei circumscripție teritorială are domiciliul.

Agenția Națională de Integritate asigură consilierea și informarea în legătură cu măsurile de protecție, cu drepturile, procedurile și măsurile reparatorii aplicabile și poate oferi asistență în legătură cu protecția Avertizorului împotriva Represaliilor în fața oricărei autorități.

Măsurile de protecție, de sprijin și reparatorii aplicabile Avertizorilor, se aplică, în condițiile Legislației aplicabile, și:

1. facilitatorilor;
2. persoanelor terțe care au legături cu Avertizorul în interes public și care ar putea să sufere Represalii într-un Context profesional, cum ar fi colegi sau rude ale acestuia;
3. persoanelor juridice deținute de către Avertizorul în interes public sau pentru care Avertizorul în interes public lucrează sau cu care are alte tipuri de legături într-un Context profesional;
4. avertizorului în interes public care, în mod anonim, a raportat sau a divulgat public informaţii referitoare la încălcări, dar este ulterior identificat şi suferă Represalii;
5. avertizorului în interes public care efectuează raportări către instituțiile, organele, oficiile sau agențiile competente ale Uniunii Europene.

**7. Protecția Datelor cu Caracter Personal**

Instituția, în calitate de **operator de date cu caracter personal**, î*n conformitate cu dispozițiile Legii nr. 361/2022 și cu Regulamentul General privind Protecția Datelor, nr. 679/2016 (“*GDPR*”)*, va prelucra datele cu caracter personal ale Avertizorului, în vederea soluționării eficiente a Raportărilor acestuia.

Instituția va prezenta într-un mod cât mai transparent scopurile prelucrării, care sunt persoanele vizate și datele personale prelucrate, destinatarii datelor personale, transferul datelor în afara Spațiului Economic European, perioada pentru care vor fi stocate datele cu caracter personal, precum și drepturile pe care le au persoanele vizate în conformitate cu dispozițiile GDPR.

**7.1. Scopurile prelucrării**

Instituția prelucrează datele personale ale Avertizorilor în vederea *gestionării și soluționării eficiente a Raportărilor primite*, prelucrarea fiind necesară în vederea *îndeplinirii obligațiilor legale* care îi revin Instituției *conform Legii nr. 361* (art. 6, alin.1, lit.c GDPR).

În situația în care se va oferi opțiunea efectuării Raportărilor oral și Aertizorul decide să facă Raportarea oral, prin intermediul liniei telefonice dedicate, Instituția poate înregistra convorbirea pentru o documentare corectă a acesteia, *situație în care este necesar ca Avertizorul să-și exprime consimțământul în acest scop, consimțământ care va fi acordat în mod liber, clar și expres* (*art. 6, alin.1, lit.a GDPR*).

În cazul în care Avertizorul **nu** dorește să ofere consimțământul pentru înregistrarea convorbirii, se recomandă optarea pentru celelalte metode de Raportare menționate, respectiv prin depunerea Formularului de raportare fizic sau prin transmiterea acestuia la adresa de e-mail dedicată, sau prin completarea Formularului de pe site-ul instituției .

Instituția poate prelucra aceste date și în vederea a*părării drepturilor Instituției în fața instanțelor/față de autorități/instituții de control*, respectiv pentru exercitarea oricăror apărări/drepturi sau când se protejează interesele împotriva unor pretenții/reclamații, în demersuri precum: formularea de întâmpinări, concluzii scrise, cereri, documentație litigioasă specifică.

În vederea îndeplinirii acestui scop, temeiul legal este *interesul legitim al Instituției* (*art. 6, alin.1, lit.f GDPR)*.

**7.2. Persoanele vizate și categoriile de date prelucrate**

În cazul unei Raportări efectuate de către una dintre persoanele prevăzute la p. 4 din prezenta Informare („**Persoana vizată**”), Instituția va prelucra următoarele date personale:

1. Numele și prenumele;
2. Număr de telefon;
3. Adresa de corespondență;
4. Funcția Avertizorului în raport cu Instituția;
5. Vocea Persoanei vizate, în situația în care Raportarea se va realiza prin înregistrarea convorbirii;
6. Semnătura;
7. Oricare alte date cu caracter personal, care pot fi identificate în cadrul Raportării (spre exemplu, date extrase din descrierea contextului profesional în care au fost obținute informațiile, descrierea faptei susceptibile să constituie Încălcare a legii în cadrul Instituției și/sau probele în susținerea Raportării).

**7.3. Destinatarii datelor**

Instituția nu va partaja datele personale prelucrate cu terți, cu excepția autorităților și/sau entităților relevante, dar în această situație se va realiza numai în vederea asigurării scopurilor sau pentru a asigura conformitatea cu obligații legale, astfel cum este detaliat mai sus.

**7.4. Transferul datelor în afara Spațiului Economic European**

Instituția nu va transfera datele prelucrate în afara Spațiului Economic European (SEE). Pentru soluționarea unor Raportări, Instituția poate transfera unele date personale către alte entități din SEE.

**7.5. Perioada de stocare**

Instituția va stoca datele cu caracter personal pentru perioada necesară impusă de Legislația aplicabilă, respectiv 5 ani de zile. La expirarea acestei perioade, Raportările și datele cu caracter personal colectate în baza acestora vor fi distruse, indiferent de suportul pe care sunt păstrate.

**7.6. Păstrarea datelor personale prelucrate**

Instituția va asigura măsurile tehnice și organizatorice necesare pentru colectarea, prelucrarea și păstrarea datelor în siguranță, inclusiv împotriva accesului neautorizat și al utilizării neautorizate a datelor. Aceste măsuri includ:

- Mijloace specifice de securitate IT: ex. filtre firewall care protejează rețelele și infrastructura IT;

- Accesul la datele Avertizorului este strict limitat persoanelor din Instituție care au nevoie sa aibă acces la acestea pentru aducerea la îndeplinire a scopurilor menționate, potrivit competențelor/sarcinilor lor de serviciu;

- Măsuri administrative și organizatorice adecvate pentru a asigura păstrarea confidențialității de către persoanele care au acces la date, prin instruire și asumare individuală de răspunderi și responsabilități, inclusiv prin semnarea de contracte/clauze specifice de păstrare a confidentialității datelor;

- Securitatea spațiilor în care sunt păstrate serverele care asigură stocarea datelor, prin măsuri fizice de securitate specifice;

- Revizuirea periodică a proceselor și procedurilor de colectare, prelucrare și păstrare a datelor.

**7.7. Drepturile Persoanelor vizate**

Potrivit GDPR, în calitate de Persoane vizate, Avertizorul, dispune de o serie de drepturi referitoare la prelucrarea datelor sale personale de către Instituție și anume: dreptul de a fi informat, dreptul de acces la date, dreptul de a se opune prelucrării datelor în anumite scopuri, dreptul de a retrage consimțământul, dreptul de ștergere a datelor (dreptul de a fi uitat), dreptul la restricționarea prelucrării, dreptul la rectificare, dreptul la portabilitate, dreptul de a face plangere la ANSPDCP.

Instituția stă la dispozitie pentru orice nelămuriri, clarificări sau orice detalii de care are nevoie Avertizorul cu privire la prelucrarea datelor acestua de către Instituție.

Instituția poate fi contactată și pentru orice sugestii sau comentarii legate de modul în care se colectează și utilizează datele persoanle, prin Responsabilul cu protectia datelor, care poate fi contactat cu privire la orice aspect privind prelucrarea datelor cu caracter personal, la adresa e-mail: dpo@comunagugești.ro

Anexe la Informarea privind Avertizorii și Avertizările în interes public:

Anexa nr. 1 - Formular Raportare în interes public;

Anexa nr. 2 - Proces- verbal de consemnare/transcriere a Raportării în interes public;

Anexa nr. 3 - Registru special Raportări în interes public;

Anexa nr. 4 - Confirmare primire Raportare;

Anexa nr. 5 - Comunicare soluționare Raportare.